สกู๊ป : สร้างเครือข่ายประชาชนรับมือภัยคุกคาม
กองกำลังรักษาความสงบเรียบร้อย จัดอบรมมาตรการรักษาความปลอดภัยในพื้นที่เสี่ยง เตรียมรับมือสถานการณ์ เสริมความพร้อมให้กับเจ้าหน้าที่และกำลังพล รวมถึงประชาชน เพื่อสร้างความร่วมมือแบบ ประชารัฐ ป้องกันภัยร้าย และการฉวยโอกาสของกลุ่มผู้ไม่หวังดี 

หลังเกิดเหตุความไม่สงบ จากกลุ่มผู้ไม่หวังดีที่ต้องการให้ประเทศเกิดความวุ่นวาย ผ่านการสร้างสถานการณ์ในช่วงที่ผ่านมา โดยเฉพาะที่จุดสำคัญที่มีประชาชนอยู่เป็นจำนวนมาก และยากที่จะมีการตรวจจับ การดึงภาคประชาชนมาเป็นแนวร่วมในการป้องกัน นับเป็นมาตรการที่มีส่วนสำคัญ

กองพลทหารม้าที่ 2 รักษาพระองค์ หรือ พล.ม.2 รอ. จัดอบรมมาตรการรักษาความปลอดภัยพื้นที่เสี่ยง 14 เขต ให้กับกำลังพล เจ้าพนักงาน เจ้าหน้าที่เทศกิจ และเครือข่ายภาคประชาชน โดยการให้มีความรู้ความเข้าใจในเรื่องวัตถุระเบิด ระเบิดแสวงเครื่อง การจดจำตำหนิรูปพรรณสัณฐานผู้ต้องสงสัย รวมถึงการจัดตั้งและขยายผลจากแหล่งข่าวประชาชน ภายหลัง เกิดความไม่สงบเรียบร้อยในพื้นที่ต่างๆโดยรอบ จนเกิดอันตรายต่อประชาชนและทรัพย์สินเป็นจำนวนมาก



นอกจากการเพิ่มแนวร่วมกับการแจ้งเบาะแส ป้องกันภัยคุกคาม หน่วยงานที่เกี่ยวข้องกับการดูแลความสงบเรียบร้อย ได้เพิ่มกำลังเจ้าหน้าที่ในการตรวจตรามากขึ้น พร้อมๆกับการนำเทคโนโลยีและนวัตกรรมมากใช้ อย่าง กล้องวงจรปิดหรือกล้อง CCTV จะช่วยติดตามตัวผู้ก่อเหตุ ในกรณีที่ไม่สามารถป้องกันเหตุได้ ซึ่งพุ่งเป้าไปพื้นที่ที่มีความเข้มงวดในการดูแลรักษาความปลอดภัย เช่น โรงไฟฟ้า สถานที่เก็บน้ำมัน เป็นพื้นที่ที่มีความเข้มแข็งและมีระบบการเฝ้าระวังป้องกัน


 
การสร้างแนวร่วมภาคประชาชนให้ช่วยสังเกตการณ์ และแจ้งเบาะแส เพื่อป้องปราบการก่อเหตุต่างๆ ถือเป็นการร่วมใจ และรวมพลัง ต่อต้านกลุ่มผู้ไม่หวังดีกับประเทศชาติ ไม่สามารถฉวยโอกาสทำร้ายประเทศชาติ ตามแนวทางประชารัฐ ที่สามารถทำให้การแก้ไขปัญหาสำเร็จตามสิ่งที่ตั้งใจไว้